**ПРЕДЛОГ ЗАКОН ЗА ИЗМЕНУВАЊЕ И ДПОЛНУВАЊЕ НА ЗАКОНОТ ЗА ЕЛЕКТРОНСКИ ДОКУМЕНТИ, ЕЛЕКТРОНСКА ИДЕНТИФИКАЦИЈА И ДОВЕРЛИВИ УСЛУГИ**

**Член 1**

Во Законот за електронски документи, електронска идентификација и доверливи услуги („Службен весник на Република Северна Македонија“ бр. 101/19, 275/19 и 3/25) во член 1 ставот (1) се менува и гласи:

„(1) Со овој закон се уредува создавањето, складирањето, обработката и издавањето на електронските документи, електронската идентификација, доверливите услуги и дигиталниот паричник.“.

**Член 2**

Во член 2 ставот (2) се менува и гласи:

„(2) Цел на овој закон е уредување на електронските потписи, електронските печати, електронските временски жигови, електронските документи, услугите за електронска препорачана достава, услугите за проверка на автентичност на веб страници, зачувувањето на електронскиот потпис или печат и нивната валидација, електронското складирање, електронската книга како и управувањето со уред за далечинско електронско потпишување.“.

По ставот (2) се додаваат два нови става (3) и (4) кои гласат:

„(3) Со овој закон се уредуваат условите под кои се издава дигиталниот паричник .

(4) Целта на овој закон е да се олеснат електронските трансакции и интероперабилноста во рамки на прекугранична соработка.“.

**Член 3**

Во член 3 став (1) во точката 9) по зборовите „физичкото или правно лице“ се додаваат зборовите „(или физичко лице кое застапува друго физичко лице)“.

Во точка 10) зборовите „кај електронски услуги“ се заменуваат со зборовите „(кај онлајн електронски услуги или офлајн електронски услуги)“.

Во точка 15) по зборот „идентификација“ се додава запирка, а зборовите „или доверливи услуги“ се заменуваат со зборовите „доверливи услуги или користење на дигитален паричник“.

По точка 27) се додава нова точка 27-а) која гласи:

„27-а) валидација на податоци e процес на проверка и потврдување дека податоците во електронска форма се согласно овој закон;“.

Во точка 45) по зборовите “електронска форма“ се додаваат зборовите „и/или податоци во електронска форма“, а зборовите „чување на тие документи,“ се заменуваат со зборовите „прием, чување, пренос, бришење на податоци и документи“.

Во точка 46) по зборовите „електронски документи“ се додаваат зборовите „или податоци во електронска форма“.

По точка 49) се додава нова точка 49-а) која гласи:

„49-а) ознака за доверба на дигитален паричник е ознака која што е јасно препознатлива и којашто јасно упатува дека дигиталниот паричник е согласно одредбите од овој закон;“.

Во точка 51) по зборовите „кои истиот ги обезбедува“ се додаваат зборовите „како и за издавачот на дигитален паричник“.

По точка 52) се додаваат шест нови точки 53), 54), 55), 56) 57) и 58) кои гласат:

„53) дигитален паричник e средство за електронска идентификација кое му овозможува на корисникот да чува податоци, овластувањата и атрибути поврзани со неговиот идентитет, да ги доставува на барање на засегнатите страни, да ги користи за автентикација, (онлајн и офлајн) како и за создавање на квалификувани електронски потпис и печат;

54) атрибут е карактеристика, особина или својство на физичко или правно лице во електронска форма;

55) електронска потврда на атрибути е потврда во електронска форма која овозможува автентификација на атрибути;

56) квалификувана електронска потврда на атрибути e електронска потврда на атрибути која е издадена од квалификуван давател на доверливи услуги и ги исполнува условите утврдени во овој закон;

57) електронска книга (electronic ledger) е низа на електронски записи која гарантира за автентичноста и интегритетот на податоците кои ги содржи, точност на датумот и времето, и хронолошката подреденост на податоците и

58) квалификувана електронска книга е електронска книга која ги исполнува условите утврдени во овој закон. “.

**Член 4**

Во член 19 во ставот еден на почетокот од реченицата се додава „(1)“.

По ставот (1) се додава нов став (2) кој гласи:

„(2) Министерството соработува со надлежни меѓународни институции за прашањата поврзани со прекугранична интероперабилност на дигиталниот паричник со цел да се утврди највисокото можно ниво на интероперабилност на дигиталниот паричник на национално ниво, со цел негова интеграција и интероперабилност во меѓународните регистри на сертифицирани Европски дигитални паричници за електронски идентитет.“.

**Член 5**

По член 20 се додаваат 10 нови члена 20-а, 20-б, 20-в, 20-г, 20-д, 20-ѓ, 20-е, 20-ж, 20-з и 20-ѕ кои гласат:

„ДИГИТАЛЕН ПАРИЧНИК

**Член 20-а**

(1) Министерството за дигитална трансформација го воспоставува и води издавањето на дигитален паричник.

(2) Дигиталниот паричник може да го користат физички и правни лица.

(3) Користењето на дигиталниот паричник од став (1) од овој член не е задолжително.

(4) Дигиталниот паричник се користи доколку е:

- издаден во рамките на шема за електронска идентификација што одговара на високо ниво на сигурност;

- има универзален изглед кој лесно се распознава од страна на корисникот (интерфејс);

- е бесплатен за користење од страна на секој граѓанин (физички лица);

- на корисникот му е овозможува да споделува само поединечни атрибути или овластувања со засегнатите страни;

- ги исполнува највисоките стандарди за безбедност при чување и споделување на податоци.

(5) Изворниот код на софтверските компоненти на дигиталниот паричник e достапен со отворена лиценца.

(6) По исклучок на став (5) од овој член, Министерството може да предвиди исклучоци за одредени компоненти кои не се инсталирани на корисничките уреди.

(7) Дополнителните функционалности од став (6) на овој член ги пропишува министерот.

Услови за обезбедување што ги исполнува дигитален паричник

**Член 20-б**

(1) Дигиталниот паричник овозможува корисникот да ги извршува следниве активности:

- барање, прием, избор, комбинирање, складирање, бришење и споделување на лични податоци за идентификација;

- генерирање и складирање на псевдоними;

- автентикација на други дигитални паричници и разменува податоци по електронски пат на безбеден начин;

- пристапува до регистрите на сите изворници на податоци и извршени трансакции;

- потпишува со квалификуван електронски потпис или потврдува со квалификуван електронски печат;

- презема кориснички податоци и електронски потврди на атрибути и

- го остварува правото на преносливост на податоци.

(2) Формата, содржината и начинот на користење на дигиталниот паричник од страна на корисникот ја пропишува министерот.

**Член 20-в**

(1) Дигиталниот паричник поддржува протоколи и кориснички пристап за:

- давање на лични податоци за идентификација и квалификувана и неквалификувана услуга за потврда за електронски атрибути;

- давање на лични податоци за идентификација и квалификувана и неквалификувана услуга за потврда за електронски атрибути на засегнатата страна;

- барање и верификација на податоци од засегната страна;

- првата идентификација на корисникот да биде во согласност со член 14 од овој закон;

- интеракција помеѓу двајца корисници на дигиталниот паричник со цел добивање, валидација и споделување на лични податоци за идентификација и електронска потврда на атрибути на безбеден начин;

- идентификација и автентикација на засегнатата страна во согласност со одредбите од овој закон;

- засегнатата страна да ја потврди валидноста на дигиталниот паричник;

- барање за бришење на лични податоци согласно прописите за заштита на личните податоци;

- известување на надлежните органи за нелегални барања на податоци;

- создавање квалификувани електронски потписи и квалификувани електронски печати.

(2) Дигиталниот паричник не доставува информации на давателите на услугата за електронска потврда за атрибути во врска со употребата на тие електронски потврди.

(3) Дигиталниот паричник овозможува на засегнати страни да можат да бидат автентифицирани и идентификувани во согласност со овој закон.

(4) Дигиталниот паричник ги исполни барањата наведени во член 14 од овој закон во однос на високо ниво на сигурност, посебно кога станува збор за барањата за потврда на идентитет и употреба на средства за електронска идентификација и автентикација.

(5) Дигиталниот паричник има соодветен механизам за информирање на корисникот дека засегнатата страна или корисникот на дигиталниот паричник, кој ја бара таа електронска потврда за атрибути има дозвола за пристап.

(6) Дигиталниот паричник обезбедува дека податоците за идентификација на корисникот, кои се достапни преку шемата за електронска идентификација и која се користи за дигиталниот паричник, јасно и точно го идентификуваат секое лице, без разлика дали станува збор за физичко или правно лице.

(7) Сите физички лица можат да потпишуваат со квалификуван електронски потпис без надомест, доколку истиот се користи за електронски услуга за лични, а не за трговски, деловни, занаетчиски или професионални цели.

**Член 20-г**

(1) Засегната страни се идентификува и се автентификува согласност со член 27 од овој закон.

(2) Дигиталниот паричник ги исполнува високите безбедносни стандарди и гарантира заштита на личните податоци на корисникот согласно закон.

(3) Личните податоци на корисниците не смеат да се комбинираат со други услуги без нивна изречна согласност.

(4) Министерството ги известува корисниците за секоја безбедносна повреда поврзана со нивниот дигиталниот паричник.

**Член 20-д**

(1) Корисникот може да побара отповикување на својот дигиталниот паричник во секое време.

(2) Министерството обезбедува механизам без надоместок за верификација на автентикација на дигиталниот паричник.

(3) Во случај на злоупотреба, смрт на корисникот или престанок на правното лице дигиталниот паричник се поништува.

(4) Формата, содржината и начинот на барањето од ставот (1) на овој член го пропишува министерот.

**Член 20-ѓ**

(1) Издавачот на дигиталниот паричник обезбедува постојана техничка поддршка за корисниците.

(2) Издавањето, користењето и поништувањето на дигиталниот паричник е бесплатно за сите физички лица.

(3) Користењето на дигиталниот паричник е доброволно и не претставува услов за пристап до јавни електронски услуги.

(4) Министерството овозможува дополнителни функционалности на дигиталниот паричник, вклучувајќи интероперабилност со постојните шеми за електронска идентификација на високо ниво на сигурност.

Засегната страна која користи дигитален паричник

**Член 20-е**

(1) Засегнатата страна која користи дигитален паричник за обезбедување на јавни или приватни електронски услуги преку електронски пат е должна да го извести Министерството.

(2) Засегнатата страна е должна да достави податоци неопходни за автентикација на дигитален паричник кои вклучуваат:

- име, презиме, назив на правно лице, ЕМБС, идентификациски податоци од регистарот, број за контакт и намената за која ќе се користи дигиталниот паричник вклучувајќи ги и податоците кои се бараат од корисникот.

(3) Засегната страна не смее да бараат од корисникот да доставува и други податоци освен оние кои се неопходни за извршување на трансакцијата, согласност со став (2) на овој член.

(4) Засегнатата страна е должна без одложување да го извести Министерството за секоја измена на податоците доставени при упис.

(5) Засегнатата страна која го користи дигиталниот паричник е должна да се идентификува пред корисникот.

(6) Засегнатата страна е одговорна за спроведување на постапката за автентикација и валидација на податоците за лична идентификација и електронската потврда на атрибути што ги бара дигиталниот паричник.

(7) Засегнатата страна не смее да го одбие користењето на псевдоними, освен ако тоа не е изречно забрането согласно закон.

(8) Посредниците кои делуваат во име на засегната страна се сметаат за засегната страна и не смеат да чуваат податоци за содржината на трансакцијата.

(9) Формата, содржината и начинот на поднесување на барањето за упис, потребната документација како прилог кон барањето, образецот на барањето и начинот на водење на евиденцијата ја пропишува министерот.

(10) Формата, начинот и содржината на известувањето за користење на дигитален паричник го пропишува министерот.

**Член 20-ж**

(1) Техничките и организационите мерки, како и процедурите за воспоставување и издавање на дигитален паричник ги пропишува министерот во согласност со стандарди за сајбер безбедност.

(2) Техничките и организационите мерки, како и процедурите за воспоставување и издавање на дигитален паричник од став (1) на овој член се донесува на секој пет години, под услов за редовни проверки на ранливост на секои две години.

Интероперабилност на издавачот на дигитален паричник

**Член 20-з**

(1) Министерството како издавач на дигитален паричник овозможува интероперабилност на корисниците со цел пристап до оперативни системи, хардверски или софтверски карактеристики. Интероперабилноста и пристапот се овозможуваат без надомест и во случаи кога хардверските или софтверските карактеристики не се дел од оперативниот систем, се достапни за или се користат при обезбедување на услугите.

(2) Министерот утврдува листа на стандарди кои треба да бидат исполнети за издавање на дигитален паричник.

(3) Владата на предлог на министерството донесува уредба за утврдување на стандардите за интероперабилност и пристап до оперативните системи за користење на дигитален паричник.

Пристапност на лица со попреченост

**Член 20-ѕ**

Средствата за електронска идентификација, доверливи услуги и дигитален паричник за крајни корисници кои се користат во обезбедувањето на електронски услуги треба да бидат пристапни на лица со попреченост, за лица кои имаат функционални ограничувања, како што се стари лица и лица со ограничен пристап до дигитални технологии во согласност со закон.“.

**Член 6**

Во член 21 во став (2) во точка 9) „и“ се заменува со „;“, а во точката 10) точката на крајот од реченицата се заменува со „и“.

По точка 10) се додаваат две нови точки 11) и 12) кои гласат:

„ 11) квалификувана доверлива услуга за електронска потврда на атрибути и

12) квалификувана доверлива услуга на електронска книга.“.

**Член 7**

Во член 31 ставот (1) се менува и гласи:

„(1) Давателот на квалификувана доверлива услуга или квалификувана електронска потврда за атрибути ги верификува податоците или посебен атрибут за физичко или правно лице пред издавање на квалификуван сертификат или квалификувана електронска потврда за атрибути, во согласност со закон.“.

**Член 8**

Во насловот на член 36 по зборот услуга се додаваат зборовите „и на дигиталниот паричник“.

Ставот (3) се менува и гласи:

„(3) Министерството како издавач на ДП има обврска да ја користи ознаката за доверба за дигитален паричник.“.

По ставот (3) се додава нов став (4) кој гласи:

„(4) Министерот ги пропишува формата, структурата, големината и логото на ознаката за доверба на квалификувана доверлива услуга и на ознаката за доверба за дигитален паричник.“.

**Член 9**

По член 60 се додаваат пет нови члена 60-а, 60-б, 60-в, 60-г и 60-д кои гласат:

„ Правно дејство на електронската потврда на атрибути

**Член 60-а**

(1) Електронска потврда на атрибути издадена од давател на квалификувана доверлива услуга има иста правна и доказна сила како јавна исправа.

(2) Електронска потврда на атрибути ја потврдува автентичноста и интегритетот на податоците содржани во електронската книга (electronic ledger).

(3) Не може да се оспорува доказната сила на електронската потврда на атрибути само затоа што е во електронска форма или затоа што не ги исполнува условите за квалификувани електронски потврди за атрибути.

(4) Податоците за идентификација на лицето за електронската потврда на атрибути не смее да ја замени електронската идентификација со средство за електронска идентификација за пристап до електронска услуга од јавниот сектор.

Услови за вршење на квалификувана електронска потврда на атрибути

**Член 60-б**

(1) Квалификувана електронска потврда на атрибути задолжително содржи:

1) податоци за корисникот во форма погодна за автоматска обработка;

2) сет на податоци што недвосмислено го идентификуваат квалификуваниот давател на доверливи услуги, вклучувајќи најмалку:

3) државата во која давателот е основан;

- за правно лице: назив и ЕМС;

- за физичко лице: име и презиме;

4) сет на податоци што недвосмислено го идентификуваат субјектот на кој се однесува потврдата на атрибути;

5) доколку се користи псевдоним, тоа мора да биде јасно означено;

6) податоци за почетокот и крајот на периодот на важност на потврдата за атрибути;

7) уникатен идентификациски број на потврдата, како и име на шемата на која на дадената потврда;

8) квалификуван електронски потпис или квалификуван електронски печат од квалификуваниот давател на доверливи услуги што ја издава потврдата;

9) локацијата каде што сертификатот за квалификуваниот електронски потпис или квалификуваниот електронски печат од точка (9) е достапен бесплатно;

10) информации или локација на услугите за проверка на статусот на важноста на квалификувана потврда на атрибути.

(2) Доколку квалификувана електронска потврда на атрибути биде повлечена по нејзиното издавање, ја губи важноста од моментот на повлекувањето и нејзиниот статус не може да биде вратен.

(3) Министерот со подзаконски акт ги пропишува условите кои ги содржи квалификувана електронска потврда на атрибути.

(4) Стандардите и процедурите за квалификувано електронско потврдување на атрибути кои се поврзани со издавањето на дигиталниот паричник ги пропишува министерот.

Минимална листа на атрибути

**Член 60-в**

(1) Давателите на квалификувана доверлива услуга за електронско потврдување на атрибути, по барање на корисникот, а со цел да ја потврдат точноста на атрибутите по електронски пат, врз основ на изворник на податоци, ги содржат најмалку следниве податоци:

1) податоци за физички лица

- име;

- презиме;

- ЕМБГ;

- пол;

- датум на раѓање;

- место на раѓање;

- држава,

- општина,

-лични документи;

- мајка (ЕМБГ);

- татко (ЕМБГ);

- дете/ца

- адреса на живеалиште;

- државјанство;

- брачен статус;

- сопруг/а (ЕМБГ),

- образовни квалификации, титули и лиценци;

- професионални квалификации, титули и лиценци;

- овластувања и мандати за претставување на физички или правни лица;

- јавни дозволи и лиценци;

2) За правни лица, финансиски и податоци од ЦРМ.

**Член 60-г**

Стандардите и процедурите за верификација на атрибути од изворник на податоци ги пропишува министерот.

Квалификувана електронска книга

**Член 60-д**

(1) Услугата за квалификувана електронска книга ја обезбедува точноста и интегритетот на податоците содржани во електронската книга.

(2) Квалификуваната електронска книга има иста правна и доказна сила како и јавна исправа.

(3) Електронска книга издадена од давател на квалификувана доверлива услуга ги исполнува следните услови:

- го утврдува потеклото на податоците запишани во регистарот;

- обезбедува хронолошки редослед на записите во регистарот и

- ги запишуваат податоците на начин што овозможува секоја последователна измена на податоците веднаш да биде видлива.

(4) Стандардните и процедурите за квалификувана електронска книга ги пропишува министерот.“.

**Член 10**

Подзаконските акти кои произлегуваат од овој закон ќе се однесат во рок од 12 месеци од денот на влегувањето во сила на овој закон.

**Член 11**

Дигиталниот паричник ќе се воспостави во рок од 2 години од денот на влегување во сила на овој закон.

**Член 12**

Законот влегува во сила осмиот ден од денот на објавувањето во Службен весник, а ќе започне да се применува од 1 јуни 2026 година.